**Rapport frå Nordplus-opphald ved Södertörn högskola, 15.-23. april 2024**

Av Johann Roppen, professor i journalistikk, Høgskulen i Volda.

**Opphaldet på Södertörn högskola var svært positivt og lærerikt og hadde nok ikkje kome i stand utan Nordplus-tilskotet. Södertörn er nokså lik Høgskulen i Volda når det gjeld praktisk orientering av utdanningane, samtidig som det er fleire forskarar ved Södertörn som har gjort interessante studiar av journalistikk i Sverige, Norden og Østersjø-området.**

Södertörn högskola ligg ca. 20 minutt med tog sør for Stockholm sentrum, og har ca. 16.000 studentar. Journalistikk- og medieutdanningane er å finne på tre fakultet. Eg besøkte journalistutdanninga som høyrer til under samfunnsvitskapleg fakultet. Journalistutdanninga har ca. 20 fagleg- og administrativt tilsette. Södertörn har også teoretisk baserte medieutdanningar og utdanningstilbod i medieteknologi på to andre fakultet.

Opphaldet var på to arbeidsveker og i løpet av dei to vekene deltok eg som observatør og/eller lærar/rettleiar både på grunn-, mellom- og på høgare nivå og deltok også på to personalmøte, på eit fagleg seminar og ei kriseøving. I tillegg kom faglege samtalar med fagfolk på Södertörn og med Internasjonalt kontor.

Det praktiske nyhendearbeidet på grunnutdanninga i journalistikk var på mange måtar likt det som skjer ved Høgskulen i Volda når det gjeld omfang i studiet og praktisk arbeid. Det var som venta.

Kurset i digital journalistikk vart gjennomført på ei digital plattform basert på Google docs som var utvikla av staben. Publisering på nettavis vart gjort på eit wordpress-basert system. Publikasjonane vart tilgjengelege på nettsida: <https://nyttiflempan.sh.se/>.

Ein interessant skilnad mellom den praktiske journalistiske utdanninga ved Södertörn og Volda er at vidarekomne studentar på Södertörn skal evaluere nyhendearbeidet til førsteårsstudentar i rolla som redaktørar (vaktsjefar), før tekstene blir evaluert av lærarar og deretter publisert. Erfaringane med dette vil vere eit naturleg punkt for oppfølging og utvikling mellom dei to institusjonane.

Ein annan skilnad er at i Volda arbeider alle journaliststudentar i redaksjonar på same digitale plattform (Dina) og i same felles redakjonslokale. Vidare har Volda tradisjonelle nyhende- og magasinsendingar for radio- og fjernsyn, der Södertörn har integrert video og Podcast i nettsida Nyttiflempan, som fungerer som lokalavis i eit område med lite dekning frå media.

Kurset (JAK) «Journalistik för akademiker» er eit eittårig heiltidstilbod til studentar som alt har fått ein grad på eit anna fagområde enn journalistikk. Tilbodet ved Södertörn er det einaste av sitt slag i Sverige og har i mange år hatt mange godt kvaliserte søkarar. Eit tilsvarande tilbod finst ikkje i Noreg.

Kontaktane mellom Södertörn og Volda vil vonleg halde fram også gjennom samarbeid fram mot eit felles møtepunkt på Nordisk journalistlærarkonferanse (Kristiansand, oktober 2024) og andre moglege prosjektsamarbeid og utveksling av tilsette gjennom Erasmus+.

Den viktigaste kjelda til forskingsfinansiering for tilsette på Södertörn er «Östersjö-stiftelsen» der eit viktig vurderingskriterium er at støtteverdige prosjekt må innebere eit samarbeid med forskarar på Södertörn og forskarar i landa kring Østersjøen. Her er det potensiale for prosjektsamarbeid også for norske forskarar med interesse for baltikum og Polen. Både Volda og Södertörn er også aktuelle for samarbeid i European Journalism Observatory (EJO).